石韫玉赋（以淳粹积中英华发外为韵）
李瑾 (Tang)
客有感物而愤激。何彼连城之珍。尚韫他山之石。嗤宋人之谬好。嗟卞子之未觌。抱昭质而陆沉。缄异彩而尘积。则知时有兴废。道有穷通。以彼十德之美。处斯一拳之中。光未施于照庑。气潜发于如虹。知识真者希。故处幽自秘。莫睹缜密。空含精粹。良工未遇。曷溢目之可观。高价傥来。将无胫而自至。其穷也类独善以自守。其出也比兼济而为利。诚宜取贵于人。资琢成器。今也用晦而明。抱素含英。虑以俱焚。每惧昆冈之火。俟乎入用。自怜物产之精。岂真润木有所。辉山可名。惜冲鉴之未临。倦凡目之见忽。徒在山而斯久。独蒙垢而未发。丽质可嘉。采实损华。居其中谁谓困乎石。藏于密非曰匿其瑕。是知物变则通。否极将泰。彼含章而混迹。由因中而表外。当今庶类归真。万物化淳。地不藏宝。山将贡珍。岂使永韫光于散地。独埋照于穷尘。愿凿石出于奇璞。知乎希代之无邻。